Tiftaħ il-wirja tat-tnax-il edizzjoni fl-MCAST
Ilbieraħ l-Istitut tal-Arti u d-Disinn tal-MCAST inawgura t-tnax-il edizzjoni tal-wirja tal-aħħar tas-sena tal-istudenti, bl-isem 'Revolution – the Final Show'. Għall-inawgurazzjoni tal-esebizzjoni kien hemm preżenti l-Ministru għall-Edukazzjoni u x-Xogħol Evarist Bartolo u l-Prinċipal u Uffiċjal Kap Eżekuttiv tal-MCAST Stephen Cachia. Il-Kampus tal-Istitut reġa' kien ppreparat b'mod professjonali għall-wiri tax-xogħlijiet artistiċi tal-istudenti. F'din l-attività, li ħadu sehem fija madwar 300 student, wieħed jista' jinnota diversi dixxiplini t'arti kif ukoll ta' disinnji. Fost il-korsijiet li joffri dan l-Istitut hemm Arti, Disinn Tridimensjonali, Disinn Grafiku, Fotografija, Media Interattiva, u Media Awdjoviżiva (film u televiżjoni). L-esebizzjoni qed issir fil-Kampus tal-Istitut f'Tarġa Gap il-Mosta u tibqa' miftuħa sa nhar l-Erbgħa 3 ta' Lulju. Is-Sibt u l-Ħadd, l-esebizzjoni tkun miftuħa bejn is-2pm u t-8pm. Bejn it-Tnejn l-1 u l-Erbgħa 3 ta' Lulju, il-ħinijiet tal-ftuħ huma bejn id-9am u s-6pm.